El projecte docent "Aprenentatge Servei en l'àmbit de l'optometria" guardonat amb la Distinció Jaume Vicens Vives — Facultat d'Òptica i Optometria de Terrassa. FOOT — UPC. Universitat Politècnica de Catalunya\nEl projecte docent "Aprenentatge Servei en l'àmbit de l'optometria" guardonat amb la Distinció Jaume Vicens Vives\nLes distincions es van lliurà el passat 8 de setembre durant l'acte d'inauguració del curs universitari, presidit pel Santi Vila, conseller d'Empresa i Coneixement.\nLa Distinció Jaume Vicens Vives a la qualitat docent universitària es va crear l'any 1996 i té la finalitat de premiar l'excel·lència en la docència universitària. Les candidatures les presenten els consells socials de les universitats públiques catalanes, o els òrgans equivalents de les universitats privades, i la proposta es tramita a través de la secretaria del Consell Interuniversitari de Catalunya (CIC).\nEn l'edició 2017, la tasca docent del professorat de la Facultat d'Òptica i Optometria de Terrassa (FOOT) en el projecte Aprenentatge Servei en l'àmbit de l'optometria , que es desenvolupa al Centre Universitari de la Visió de la Universitat Politècnica de Catalunya, rebrà la Distinció Jaume Vicens Vives, com a premi col·lectiu, "pel desenvolupament pioner de la metodologia docent "aprenentatge-servei", que permet consolidar i posar en pràctica els coneixements teòrics amb l'atenció a usuaris, principalment persones en risc d'exclusió social, del Centre Universitari de la Visió, pràctica que apropa els futurs graduats a l'entorn real de la societat alhora que contribueix a formar-los en competències clíniques com a professionals sanitaris responsables i compromesos socialment".\nAprenentatge servei: valors humans i valors educatius\nEn una professió sanitària és necessari que el procés de formació no estigui allunyat de l’entorn real de la societat, de manera que el procés educatiu ha d’anar més enllà de les aules per facilitar la formació, en connexió directa amb l’entorn. En aquest context, l’aprenentatge servei és una eina clau en la formació sanitària, atès que permet aprendre mentre es presta un servei directe a la societat.\nUna manera que l'estudiantat visqui situacions reals i aprengui amb l’experiència pròpia és participant en projectes socials directament lligats a la seva futura professió. Veure el fruit de la seva acció durant el període d’aprenentatge els fa créixer com a ciutadans i com a futurs professionals. A més, la formació basada en l’experiència impacta de manera més efectiva en l’adquisició d’habilitats: per aprendre cal fer.\nEn el procés basat en l’aprenentatge-servei no només es consoliden i es posen en pràctica els coneixements adquirits al llarg dels estudis d’òptica i optometria, si no que es consoliden, com a competències transversals, destreses personals com l’empatia i l’esperit crític, i es promouen i consoliden actituds cíviques com la responsabilitat, la participació, la tolerància, la professionalitat o el treball orientat al bé comú. Això forma part de la missió de formar òptics optometristes com a professionals sanitaris responsables i compromesos, capaços de viure i de conviure en societat, que correspon a la intenció de construir ciutadania activa des de la universitat pública.\nEn l’aprenentatge servei també hi trobem una manera de retornar a la societat allò que aquesta ens dona. Un retorn en forma de servei directe a un col·lectiu amb necessitats específiques, que d’altra manera no rebria.\nOrígens i evolució de l’aprenentatge servei a la Facultat d'Òptica i Optometria de Terrassa\nEl 1992 el primer director de l’Escola d’Òptica i Optometria de Terrassa (actualment Facultat) Joan Salvadó va plantejar la necessitat que els diplomats adquirissin experiència clínica, més enllà de la que podien rebre als laboratoris de l’Escola amb pacients interns o coneguts dels propis estudiants. El repte era atraure pacients amb necessitats reals i poder resoldre les seves demandes visuals de manera efectiva.\nEl prof. Salvadó va fer un plantejament a tres bandes que fou la llavor de la docència clínica actual: per una banda, va proposar a l’Ajuntament de Terrassa que, a través dels seus serveis socials, derivés persones amb problemes visuals que no podien fer front al pagament d’unes ulleres en un establiment d’òptica convencional.\nD’altra banda, va contactar amb empreses del sector perquè facilitessin muntures i lents per poder cobrir les necessitats visuals d’aquests pacients. I per últim va organitzar, a través de l’assignatura d’Optometria i Contactologia Clínica, que els estudiants, supervisats pel professorat, atenguessin els pacients en tot el procés, des de l’atenció al gabinet fins a l’entrega final de les ulleres.\nActualment, són 10 les assignatures de grau i màster que es basen en el model d’aprenentatge i servei. El nombre d’empreses que proporciona material sense cost ha crescut fins les 14 actuals.


Antena de papallona: Una nit diferent: 'Non stop' de terror\nUna nit diferent: 'Non stop' de terror\ndiumenge, 8 de novembre de 2009 by Marta M.Q. , under pel·lícules\nDes del meu punt de vista, existeixen bàsicament tres tipus de pel·lícules de por: aquelles que et provoquen angoixa, neguit, malestar; les que et mantenen en suspens espant rere espant i no deixen relaxar-te; i aquelles que són més aviat fastigoses, estil gore. Les meves preferides són les primeres -tirant a Hitchcock-, que crec que són les que tenen més mérit. Després de 12 hores de cinema de por al Festival de Terror de Molins de Rei, us faré un resum de les sis pel·lícules (la setena, la última, no la he vist) que aquest any han estat dedicades als nens malèfics:\n- Arrástrame al infierno (Sam Raimi). La història m'ha agradat (sobretot a l'inici), i especialment per la protagonista; amb alguns tocs còmics-repugnants, una escena molt semblant a la mítica de Scream i la imatge d'una vella que s'imposa a la pantalla, la pel·lícula enganxa a l'espectador.\n- Grace (Paul Solet): És una pel·lícula que destila sang. Es caracteritza per infondre por de forma sutil però consistent. M'ha recordat a Repulsión, de Roman Polanski. (Per cert, curiosament aquests dos films coincideixen a l'hora de mostrar una mosca entrant dins l'ull o altres orificis, i la veritat és que fa angúnia).\n- The Children (Tom Shankland): Una de les més realistes del festival i una mica caòtica al principi per haver-hi tants personatges. Estar bé per passar l'estona, com un diumenge per la tarda.\n- Cromosoma 3 (David Cronenberg): Un 'agradable' descobriment, i és que Cronenberg acostuma a no decebre'm. Un film que destaca per les actuacions i pel seu argument, on es dóna molta importància a la psicologia, sobretot al passat i a la materialització dels fantasmes d'aquest passat.\n- La huérfana (Jaume Collet-Serra): Ja no m'esperava gaire cosa i la veritat és que m'he quedat una mica tal com estava. Sí, potser la idea és força innovadora, però a mi m'ha deixat bastant indiferent. Cal destacar l'actuació de la protagonista, Isabelle Fuhrman.\n- Eden Lake (James Watkins): Una pel·lícula que em manté en tensió: una parella que és assetjada per un grup de gamberros. Inspirada clarament en Funny Games de Michael Haneke. El film (sobretot inicialment) pretén reflexionar sobre la educació (sobretot el paper dels pares) i la falta actual de respecte i intimitat per part de la joventut.\nFotografia: Dioses y monstruos\n0 Responses to 'Una nit diferent: 'Non stop' de terror'


Famílies, compte amb els patinets!\nUn de cada cinc menors ferits en accidents amb patinet elèctric té menys de 9 anys\nEls especialistes demanen als pares que extremin les mesures de prevenció perquè els infants accidentats no portaven casc ni cap element de protecció Getty\nJust l'endemà que la DGT anunciés una bateria de canvis en les normes de trànsit -en relació, per exemple, amb la velocitat màxima, els patinets elèctrics i l'enduriment en les sancions per fer servir el telèfon mòbil mentre es condueix-, un estudi liderat per l’Hospital Sant Joan de Déu de Barcelona analitza els casos d’infants atesos per lesions traumàtiques a conseqüència d’un accident amb patinet elèctric.\nSegons expliquen des del centre hospitalari, un de cada cinc infants que van ser atesos l’any passat pels traumatòlegs de l’Hospital Sant Joan de Déu de Barcelona i de l’Hospital del Mar per haver patit ferides en un accident amb patinet elèctric eren menors de 9 anys. En el moment de l’accident, circulaven amb una persona adulta sobre el patinet o van ser atropellats quan caminaven pel carrer. La resta de menors accidentats, d’entre 9 i 18 anys, el conduïen i van resultar ferits al caure (42 de 45) o xocar contra un altre vehicle (3).\nAquestes són algunes de les conclusions que es poden extreure d’un estudi liderat pel Servei d’Ortopèdia i Traumatologia de l’Hospital Sant Joan de Déu que es va dur a terme entre el febrer del 2019 i febrer d'enguany. Es tracta del primer estudi observacional prospectiu multicèntric europeu que analitza les lesions ortopèdiques i traumàtiques causades per accidents de patinet elèctric, i l’han realitzat els traumatòlegs Laura Corominas, César Garcia Fontecha i Alejandro Peiró, de l'Hospital Sant Joan de Déu, i Alexandre Coelho, de l’Hospital del Mar.\nL’estudi també revela que en un 58% dels casos els infants o joves atesos per lesions traumàtiques (35 dels 60) van haver de ser ingressats a l’hospital a conseqüència de les ferides i que gairebé la meitat (17) van requerir cirurgia.\nLa majoria dels infants accidentats no portaven casc ni cap mesura de protecció\nEls autors del treball han constatat que la majoria dels infants accidentats no portaven casc ni cap mesura de protecció quan van patir l’accident i fan una crida a les famílies perquè extremin les mesures de prevenció quan fan servir aquest mitjà de transport. En concret, recomanen:\nNo portar els infants de paquet al patinet.\nNo permetre que els menors de 14 anys facin servir el patinet elèctric.\nVetllar perquè els adolescents que l’utilitzin portin casc i altres elements de protecció, com ara genolleres i colzeres.\nSegons els experts, aquestes mesures haurien evitat bona part de les lesions que s’han observat a l’estudi.\ninfància educació viària


Beta de Chrome inclou tag per a imatges 'responsive'\nBeta de Chrome inclou tag per a imatges ‘responsive’\nEls desenvolupadors de pàgines web tenen un nou recurs per optimitzar les seves creacions segons el tipus de dispositiu en els que aquestes siguin vistes.\nLa comunitat de desenvolupament de Chromium, el navegador web en el qual es basa el Chrome de Google, ha donat a conèixer a través del seu bloc oficial, una nova beta en la qual s’afegeix, entre altres novetats, un atribut del tag IMG que permet servir una de diverses imatges segons la pantalla del dispositiu en el qual estiguem veient la pàgina.\nLes mides, resolucions i formats de pantalla difereixen entre un televisor intel·ligent amb capacitat de navegar per la web, un ordinador portàtil o un telèfon intel·ligent i, per tant, hem de poder optimitzar el contingut a mostrar per la pantalla en la qual serà vista.\nL’atribut SRCSET en un tag IMG permet definir un conjunt d’imatges, de les quals se’n triarà una per mostrar depenent de la pantalla i del format de dispositiu en el qual estiguem veient la pàgina.\nPer a més detalls sobre el funcionament de l’atribut SCRSET, podeu consultar la pàgina del W3C dedicada a ell.\nEn aquesta nova versió beta de Chromium també s’ha millorat la compatibilitat del navegador amb l’estàndard d’àudio indicat pel W3C, amb la introducció de la versió unprefixed de l’API Web Audio.\nLes novetats estan disponibles tant per a la versió de sobretaula del navegador com per a la versió mòbil per a Android.


Inici » Actualitat » Notícies » Qui controla el que mengem?\nA part dels controls que fan les administracions de rang superior, des de l'administració més pròxima al consumidor, l'Ajuntament, es duen a terme controls amb l'objectiu de garantir la higiene dels aliments que es distribueixen en els diferents comerços del nostre municipi. En el control de la qualitat sanitària dels aliments que tots consumim hi intervenen diverses institucions: la Unió Europea, els ministeris d'Agricultura i Sanitat, els governs de les diferents comunitats autònomes i, per últim, els ajuntaments.\nAquests últims són els que s'encarreguen de controlar l'activitat dels llocs de venda (botigues, adrogueries, supermercats, etc.) i de consum (restaurants, bars de tapes, xiringuitos, etc.). Al Prat es fan inspeccions des del 1985, amb l'objectiu de vetllar per la salut de les persones davant dels riscos derivats del consum d'aliments i begudes. Aquests inspeccions es duen a terme mitjançant la vigilància dels establiments que s'inclouen en les diferents campanyes que es desenvolupen a través d'un programa de control que s'elabora des de la Regidoria de Sanitat i Consum de l'Ajuntament.\nAquest programa es presenta anualment a la Comissió de Govern municipal perquè l'aprovi. El d'aquest any es va aprovar el passat 25 de febrer i incideix especialment en aquelles activitats considerades de risc: menjadors col·lectius, bars, restaurants i supermercats. Però també s'inspeccionaran altres establiments, com ara forns i comerços de venda de plats preparats.\nDurant aquestes inspeccions, a part de controlar el compliment de les condicions higièniques i sanitàries que estableixen les diferents reglamentacions, també es controlen aspectes relacionats amb el consum, com ara l'exposició al públic del preu dels productes, la disposició de fulls de reclamació, etc.\nSi durant la inspecció es detecta qualsevol sospita que un aliment no és apte per al consum, s'imposa el principi de precaució, que consisteix a evitar que els consumidors quedin exposats al suposat risc, ja sigui immobilitzant els aliments en qüestió o decomissant-los. Tot això al marge de la incoació del corresponent expedient sancionador per incompliment de les normatives.\nAnàlisis dels aliments\nAixí mateix, es contempla la recollida d'aliments per a la seva anàlisi. Durant aquest any, s'ha previst la recollida de mostres de plats preparats, productes de xarcuteria i olis. El control analític dels agents contaminants que arriben als aliments per una manipulació incorrecta o per accident és molt important, ja que poden provocar efectes nocius quan s'introdueixen al nostre organisme. En el cas dels contaminants més habituals, els científics han fixat les dosis que l'organisme humà és capaç de tolerar sense problemes. Aquestes xifres són les que adopta la normativa alimentària per establir els límits màxims permesos d'agents contaminants en els aliments que mengem, i en aquestes dades es basa l'Ajuntament per valorar els resultats analítics de les mostres que recull i si són aptes per al consum.\nEl Mercadet setmanal de Sant Cosme reobre demà amb la meitat de les parades


El Sindicat Mèdic: “El canvi de data de l’examen d'oposició no sols és incomprensible, sinó realment temerari i negligent” - À Punt\nEl Sindicat Mèdic: “El canvi de data de l’examen d'oposició no sols és incomprensible, sinó realment temerari i negligent”\nEl lletrat del sindicat demana al jutjat que es mantinga la data inicial de la prova de ginecologia, prevista per al 18 de juny\n"No sols és incomprensible, sinó realment temerari i, fins i tot, negligent" el canvi de data, a l’endemà, de l’examen d’oposició dels aspirants a una plaça de ginecologia, que ha aprovat la Generalitat. Així ho veu Guillermo Lago, advocat del Sindicat Mèdic CESM-CV, qui ha mostrat aquesta postura en acudir als jutjats de València a demanar que s'adopten mesures cautelaríssimes per a mantindre la data inicial de l’oposició, el 18 juny.\nLa Generalitat ha decidit canviar la prova al diumenge dia 19, l'endemà de la data fixada inicialment, després que un membre de l'Església adventista demanara no fer la prova en dissabte per a respectar la seua creença.\nDavant d'aquesta petició, la Conselleria de Sanitat va decidir retardar un dia l'oposició dels aspirants a una plaça de ginecologia, després d'analitzar una resolució anterior del Tribunal Superior de Justícia valencià sobre la petició d'una opositora adventista a un altre concurs oposició, en aquest cas d'oftalmologia, i que va ser dissabte.\nEl TSJCV va estimar la mesura cautelar demanada per l'opositora a oftalmòloga i va acordar que la Conselleria li retardara unes hores l'examen fins a la posta de sol del mateix dissabte en què estava convocat, el 28 de maig, en virtut de les seues conviccions religioses com a membre de l'Església Adventista del Seté Dia.\nUn altre precedent en oftalmologia\nAra, la Conselleria ha decidit retardar un dia, del 18 al 19 de juny, l'examen per a l'oposició de ginecologia per a evitar que es repetira la mateixa circumstància, perquè una altra persona ha plantejat la seua demanda "en idèntiques circumstàncies" a l'opositora a oftalmòloga.\nCom ha manifestat el lletrat del CESM-CV, aquesta decisió perjudica tots els aspirants, uns 400, que també es presenten a aquesta oposició que en alguns casos han reservat hotels o transport a València, han canviat una guàrdia o tenen viatges personals a l'estranger.


clàssics de cinema: LA LEY DEL DESEO\nLa setmana passada, el cicle de cinema espanyol de la 2 va versar sobre l'homosexualitat. Vam poder veure "Cambio de sexo" (1977) -en vam parlar en el post que vam dedicar a Vicente Aranda en ocasió de la seva mort- i un títol de culte de 1961, "Diferente", dirigida per Luis María Delgado, tot i que seria just atribuir-ne la paternitat al ballarí argentí Alfredo Alaria.\nBàsicament, es tracta d'un musical que pretén ser modern, amb referències a l'estil marcat per la coetània "West Side Story", però escandalosament kitsch en la seva plasmació, i al qual s'afegeixen escenes fins perfilar un argument melodramàtic sobre el fill artista i noctàmbul -l'ovella negra, vaja- d'una família benestant, que malda per obtenir el reconeixement i l'amor del seu pare. Així doncs, la "diferència" del personatge (interpretat pel mateix Alaria) radica aparentament en què prefereix el teatre i la nit als dinars familiars i l'empresa de promoció immobiliària que dirigeixen el pare i el germà. Potser això va despistar els censors franquistes, que no van saber veure el manifest gai explícit en almenys dues seqüències: la panoràmica inicial al pis de l'Alfredo que defineix el personatge a través dels objectes (com l'escena inicial de "La ventana indiscreta"), entre els quals descobrim llibres d'Oscar Wilde i de Federico García Lorca, una llibreta on hi ha escrit "¿por qué?" i unes peses; o la visita a un edifici en construcció en què el protagonista queda embadalit observant un obrer en samarreta que llueix uns bíceps considerables i que fa anar una perforadora. Tot això per si no n'hi hagués prou amb la pinta que gasta l'Alfredo Alaria, homosexual també a la vida real i bon ballarí però lamentable en les facetes de cantant i d'actor.\nCal dir que el film, tot i que molt irregular, s'esmerça en resultar impactant en l'aspecte visual i té un muntatge atrevit en què abunden els plans de detall, els picats i contrapicats i alguns moments arravatats que recorden -salvant les distàncies- el cinema de Douglas Sirk, per no parlar de la ja esmentada influència de "West Side Story" i tota una iconografia del cinema nord-americà que inclou el descapotable conduït pel protagonista.\nI la setmana gai del cinema espanyol ens va permetre també tornar a gaudir de la que és, al meu parer, la millor pel·lícula de Pedro Almodóvar: "La ley del deseo" (1986).\nCom "Matador", el títol que la precedeix en la filmografia del manxec, narra una història d'amor al límit, de signe tràgic, la qual cosa no impedeix la causticitat, sentit de l'humor i surrealisme habituals en la primera etapa de la seva filmografia, aquí dosificats amb saviesa. Ja siguin còmics o tràgics, "La ley del deseo" és pròdiga en moments memorables: l'entrevista televisiva amb Rossy de Palma en la seva primera aparició cinematogràfica; el crim a la costa andalusa i Antonio Banderas cremant al vàter la camisa que l'incrimina; Carmen Maura regada en una calorosa nit madrilenya.\nHe dit una història d'amor però, en realitat, n'hi ha moltes: l'amor fraternal entre Pablo Quintero (Eusebio Poncela) i Tina, la seva germana -o germà- transexual (Carmen Maura, tan convincent en el paper que molts espectadors, sobretot a l'estranger, van creure que era realment un home); els amors prohibits de Tina, disculpats pel germà en una demostració de generositat; l'amor entre Tina i la seva filla (Manuela Velasco) -la Tina és el pare i la mare la Bibí Andersen, un transexual autèntic (*)-; l'amor a distància entre Pablo i Juan (Miguel Molina); i finalment, l'amor impossible però inevitable entre Pablo i el seu admirador Antonio Benítez (Antonio Banderas, insuperable), un pijo de manual que embogeix literalment ("¡que estoy muy loco, hostias!") pel seu estimat i que renuncia a tot per abraçar-lo en un final tan dramàtic com apoteòsic entre flames que devoren al mateix temps una figura de la verge i un contenidor d'escombraries. Aquest final, amb els amics i els policies incapaços de reaccionar davant d'una passió tan extrema i que només quan s'ha extingit comencen a enfilar-se per la bastida que encercla la casa de la Tina, escenari de la tragèdia, és un exemple de la brillant i imaginativa posada en escena d'Almodóvar; com també ho és la seqüència de l'accident de cotxe, quan els ulls de Pablo negats de llàgrimes es confonen amb les rodes del cotxe que avança sense rumb.\nA més de les històries d'amor, també trobem dues parelles prou pintoresques: uns policies que són pare i fill però molt diferents (Fernando Guillén i Fernando Guillén Cuervo), que anticipen uns personatges similars a "Mujeres al borde de un ataque de nervios", i una parella de guardiacivils protagonistes d'un gag antològic: l'escena, filmada en pla general, en què caminen per la platja mentre un d'ells llegeix una de les cartes d'amor que han precipitat els esdeveniments.\n(*) Bibí Andersen també apareixia a "Cambio de sexo" però amb un aspecte força diferent. I, com a curiositat, Victoria Abril, futura noia Almodóvar, té un cameo a "La ley...".\nPublicat per ricard a 12:48\nEtiquetes: DIFERENTE, LA LEY DEL DESEO, LUIS MARÍA DELGADO, PEDRO ALMODÓVAR\nESCENES CLÀSSIQUES # 148: CASABLANCA


El geni de l'ampolla de gasosa - Editorial Bruño\nEl geni de l'ampolla de gasosa\nLa Cristina i el seu pare són a l'estació de Montsó a punt d'agafar el tren per anar a Terol. És molt tard, fa fred i la Cristina té set. Quan aconsegueix, finalment, comprar-se un refresc de Gasosa Bombollosa i l'obre, de l'ampolla no surt cap beguda amb bombolles, sinó un individu enorme i inesperat que canviarà la vida de la Cristina, la del seu pare i la de l'equip de bàsquet que ell entrena.\nFormato de libros Papel 9,20€ ePub 4,49€\nLa Cristina i el seu pare són a l'estació de Montsó a punt d'agafar el tren per anar a Terol. És molt tard, fa fred i la Cristina té set. Quan aconsegueix, finalment, comprar-se un refresc de Gasosa Bombollosa i l'obre, de l'ampolla no surt cap beguda amb bombolles, sinó un individu enorme i inesperat que canviarà la vida de la Cristina, la del seu pare i la de l'equip de bàsquet que ell entrena... Vols descobrir de qui es tracta?\nDisponible Joc de Lectura (n. 92), de la col·lecció Lectura Eficaç.\nCódigo Comercial 7174444


La residència Faber d'Olot començarà l'any amb una residència temàtica sobre desenvolupament local - Garrotxa Digital\nComentaris tancats a La residència Faber d’Olot començarà l’any amb una residència temàtica sobre desenvolupament local\nJa integrada dins l’Institut Ramon Llull, la residència d’Arts i Humanitats FABER d’Olot comença l’any amb una extensa programació encarada a aportar coneixement i activitats a la ciutat i a la comarca. La primera residència del 2019, que començarà el 14 de gener, portarà a Olot diversos experts en desenvolupament local.\n100 estadants dels cinc continents han passat durant el 2018 per la residència d’arts, ciències i humanitats Faber. Després d’integrar-se a l’Institut Ramon Llull, la institució enceta una nova etapa amb la previsió que el seu model s’exporti a altres ciutats catalanes. Francesc Serés, director de la residència i de l’àrea de creació de l’institut, fa un balanç molt positiu de la feina feta aquest últim any, amb vocació de servei a la ciutat.\nFrancesc Serés, director Residència Faber Olot: “Hem treballat amb gent de pedagogia, periodisme, diversitat lingüística… ara imaginem-nos que tota aquesta gent no hagués passat. El que volem que passi és que aquesta gent ompli la ciutat “\nL’activitat tornarà a la residència olotina del 14 al 31 de gener, amb l’estada de diversos experts en desenvolupament local, que treballen en projectes sobre l’evolució i el futur de les ciutats.\n“Aquesta gent venen a acabar un llibre i faran activitats a la comarca, aquesta és la voluntat de servei, el que volem donar a la ciutadania i que volem que continuï passant”\nDesenvolupament local, innovació pedagògica, filosofia política i arxivística són les residències temàtiques programades fins a l’abril. A aquestes s’afegeixen estades individuals o de més petit format, com ara la de tres científics internacionals que es reuniran a FABER durant el mes de febrer per treballar en un llibre sobre el llegat del matemàtic Alan Turing.


L’ajuda consistirà en una subvenció calculada com un percentatge sobre els costos subvencionables del projecte, amb una quantia variable en funció de la grandària d’empresa: – Petita empresa: fins al 40 % – Mitjana empresa: fins al 30 % 2. La quantia de subvenció no podrà superar l’import de 100.000 euros\nSubministrament d’energia elèctrica, aigua i residus\nTransport terrestre i activitats annexes\nA nivell específic\nQuan l’activitat principal de l’empresa sol·licitant no estiga inclosa en la relació anterior,, no podrà ser beneficiària de l’ajuda llevat que aporte una còpia del formulari de l’Agència Tributària (AEAT) 036/037 d’alta o modificació en el Cens d’Empresaris, Professionals i Retenidors, en el qual figure un codi d’activitat equivalent a algun dels CNAE admesos, segons la correspondència entre IAE i CNAE publicada per l’AEAT, així com informació que quantifique aquesta activitat.\nConsulta la teu CNAE\n1. Es consideren subvencionables els següents costos:\na) Adquisició d’actius immaterials. Programari relacionat amb el desenvolupament dels projectes, incloent-hi, si escau, els costos d’implantació i posada en funcionament. Es consideraran en aquest apartat:\n– Llicències de programari, excloent el programari de propòsit general, com per exemple sistemes operatius, aplicacions de gestió / monitoratge de xarxes / sistemes, paquets d’ofimàtica, correu electrònic, edició i tractament d’imatges, excepte en els casos en què aquest tipus de programari forme part inseparable d’altres actius que siguen objecte de subvenció dins del projecte.\n– Desenvolupament d’aplicacions a mesura.\n– Costos per ús de solucions i aplicacions (modalitats XaaS), durant el temps d’execució del projecte, amb les mateixes exclusions que les detallades per a les llicències de programari.\n– Inversions en maquinari, sensors, automatismes i equips de comunicacions. S’exclouen ordinadors personals i servidors, impressores, terminals, visualitzadors (displays), tauletes, consoles i similars, excepte en els casos en què actuen com a interfície per a captura de dades o configuració de dispositius en solucions de la mena de les definides en l’article 3.2.b.\n– Adquisició o adaptació de béns d’equip: exclusivament els necessaris per a la posada en marxa de les solucions recollides en l’article 3.2.b.\n– Els actius hauran de quedar instal·lats en l’establiment productiu de l’empresa beneficiària en la Comunitat Valenciana.\nc) Serveis externs: costos de serveis d’assistència tècnica, consultoria i equivalents, per al diagnòstic, planificació o definició dels serveis previstos en les actuacions susceptibles de suport. L’import màxim admissible serà el que resulte menor dels següents: un 15% de la resta de costos subvencionables o 14.500 euros\n2. La quantia de subvenció no podrà superar l’import de 100.000 euro\nEl termini de presentació de sol·licituds s’iniciarà el dia 12 de gener de 2022 i finalitzarà el 3 de març de 2022 a les 23:59:59 hores


BUNDT CAKE DE LLIMONA I NABIUS | De colors i sucre\nFa una setmana que hauria d’haver posat aquesta recepta en el blog! No tenc el cap on l’he de tenir. O sí, però les feines em guanyen.\nAquesta és una d’aquelles receptes improvisades que fas quan tens ingredients amb els que no saps què has de fer amb ells. Llimones, idò sí, és temporada de llimones. Iogurt, a punt de caducar! No podem tudar menjar! Nabius, congelats des de Nadal, amb els que vàrem fer una salsa de nabius pel gall d’indi. Ben bona que va ser!\nIdò així, amb tots aquests ingredients vaig improvisar les postres del diumenge… i no va sortir gens malament. Aquí teniu la recepta!\nLa pell ratllada i el suc d’una lllimona\n1 capseta de nabius congelats (uns 125 g)\n1- Posam els ous i el sucre en un bol i batem amb unes varetes fins a pujar els ous i obtenir una mescla una mica densa. Afegim en aquest moment l’oli sense deixar de batre.\n2- A mà, amb una espàtula de silicona afegim la farina (guardam una cullerada o dues de farina i les reservam). Un cop estigui ben incorporada afegim el iogurt. I en tenir aquest incorporat afegim el suc i la pell ratllada de la llimona.\n3- Mesclam els nabius amb les cullerades de farina que hem reservat i els afegim a la pasta sense moure-la massa.\n4- Vessam la pasta en el motlle prèviament untat i el posam en el forn. El forn ha d’estar a 180º, i hi tendrem el bundt uns 40-50 minuts. Anam vigilant!\n5- Un cop cuit i tret del forn el deixam reposar uns 10 minuts abans de treure la coca.\nPodem servir amb un poc de sucre en pols espolsat per sobre.\nRecepta senzilleta i amb ingredients la majoria bons de trobar. Si no teniu nabius, no són necessaris, però li donen un toc de color i de sabor a una coca molt clàssica. I això sí, fins i tot una coca tan comuna com aquesta queda espectacular en un motlle de Nordic Ware, no trobau? Ja ho sabeu, em tenen enamorada!\nbundt cakefruites del bosciogurtllimonanabius\n3 de març de 2019\tper decolorsisucre


noticies | Turismo Bocairent\nVisita guiada amb llengua de signes amb motiu del DIM’21\n28 abril, 2021 Por General\nEl diumenge 2 de maig, d’11 a 13 hores la Mancomunitat de la Vall d’Albaida ha organitzat una visita guiada al barri medieval de Bocairent, amb un intèrpret de llengua de signes. Aquesta activitat forma part de la programació amb motiu del Dia Internacional dels Museus […]\nExposició ‘Tèxtil en lluita’\n19 abril, 2021 Por General\n“Tèxtil en lluita, Retrat de la decadència industrial bocairentina”, exposició d’Albert Domènech Del 17 d’abril al 2 de maig, a la Sala Joan de Joanes Horari: – Dilluns i dimecres: de 17h a 20h – Divendres i dissabte: de 17h a 21h – Diumenge: d’11h a […]\nFira del llibre de Bocairent\nBocairent celebrarà la XIII Fira del Llibre amb nova ubicació. Serà a la Plaça de Bous els dies 24 i 25 d’abril i servirà, a més, per presentar la capitalitat cultural de la població per al 2021. A més dels estands de venda de llibres hi […]\nHoraris de bars i restaurantes\n8 abril, 2021 Por General\nConcert de Neus Ferri\n6 abril, 2021 Por General\nDissabte 10 d’abril… CONCERT Neus Ferri. Teatre Avenida • 19.00 h Accés gratuït amb invitació. Aforament Limitat a 140 persones. Invitacions ja disponibles al Centre d’Informació Juvenil i al teatre Avenida des d’una hora abans de l’espectacle. Horari del Centre d’Informació Juvenil: dimecres i divendres de […]\nProgramació Pasqua Jove\n31 març, 2021 Por General\nHoraris per a Pasqua\nDescarrega’t els horaris de tots els recursos turístics per aquestes vacances de Pasqua\nVisites guiades en Setmana Santa amb La Sària i Visita Bocairent\n30 març, 2021 Por General\nDe l’1 a 5 d’abril tornen les visites guiades a Bocairent de mà de 2 empreses locals: la Sària i Visita Bocairent. Cal fer una reserva prèvia, ja que els grups son reduïts. Ací teniu els horaris i les dades de contacte La Sària Divendres 2 […]\nReobren els recursos turístics municipals\n15 març, 2021 Por General\nA partir del 15 de març tots els recursos turístics municipals tornen a obrir les portes. Comptaran amb un control d’accés i una reducció d’aforament. L’hostaleria també obre a partir de hui l’interior dels locals amb un 30% d’aforament i les terrasses al 100%. L’horari de […]\nEspectacle ovidià de Toni de l’Hostal i les senyoretes del Nadal\nAquest dissabte 20 de març, a les 19.00h al Teatre Avenida el cantautor valencià Toni de l’Hostal, acompanyat de Pau Miquel Soler i Jesús Barranco presenten l’espectacle “Els burros per la finestra”, amb versions de temes d’Ovidi Montllor junt a cançons pròpies. En l’espectacle també participaran […]


Cap de setmana sense víctimes mortals a les carreteres catalanes - Teleponent\nInici Trànsit Cap de setmana sense víctimes mortals a les carreteres catalanes\nEl cap de setmana passat va ser fatídic a les carreteres lleidatanes: quatre morts en dos accidents, un a la C-14 a Bassella i l'altre a la C-12 a Balaguer\nCap persona ha perdut la vida a les carreteres i autopistes catalanes aquest cap de setmana, segons el balanç del Servei Català de Trànsit (SCT).\nCal recordar que el darrer cap de setmana van morir quatre persones a les carreteres lleidatanes en dos accidents: tres joves en un accident a Balaguer i el conductor d’un vehicle a Bassella.\nPel que fa a la mobilitat, l’operació tornada d’aquest diumenge a les carreteres de l’àrea metropolitana de Barcelona ha estat en general força tranquil·la.\nLes retencions s’han concentrat a l’N-340 a Coma-ruga, on s’han fet fins a 6 km de cua; i a la C-65 a Llagostera per anar a buscar la C-35, on les aturades s’han allargat 4 quilòmetres.\nParal·lelament, un incendi d’un vehicle a la C-16 ha obligat a tallar aquesta via a l’altura de Puig-reig en sentit nord. també un incendi forestal d’aquest diumenge a la tarda al Coll del Pení, a Roses, ha tallat la GI-614 en els dos sentits; i la GI-613 entre Cadaqués i el Port de la Selva.\nAquest diumenge al matí, un incendi també ha tallat la carretera local BV-2041 entre Gavà i Begues durant 4 hores, fins a les 17. I l’incendi d’un vehicle ha provocat retencions a l’AP-7 a la Granada en sentit Nord.\nArticle anteriorSurt de Lleida una marxa ciclista per reclamar la llibertat dels polítics presos\nArticle següentL’Ajuntament de Lleida garanteix la seguretat del subministrament d’aigua potable a Sucs


Setmana d'espectacles musicals al Teatre Fortuny | La Guia De Reus\nInici Actualitat Setmana d’espectacles musicals al Teatre Fortuny\nSetmana d’espectacles musicals al Teatre Fortuny\nEl Teatre Fortuny inicia uns dies de ple rendiment gràcies a les diverses funcions programades per a aquesta setmana. Després de l’èxit de les darreres representacions realitzades, l’espai escènic reusenc està preparat per a una nova setmana d’activitats, que en aquesta ocasió, tindrà la música com a principal protagonista.\nEn primer lloc, aquest mateix dimarts dia 12 de novembre, a les 20:30 h, el Fortuny acollirà “La Ventafocs”, de Gioachino Rossini, a càrrec dels Amics de l’Òpera de Sabadell, en el que és una de les produccions operístiques incloses al Cicle Òpera a Catalunya. La representació, que es divideix en dos actes i que estarà sobretitulada en català, compta amb un text de Jacopo Ferretti, basat en part del conte de Charles Perrault i en el llibret de Charles-Guillaume Éttienne per al compositor maltès Niccolò Isouard.\nEs tracta d’una obra estrenada a Roma l’any 1817. L’òpera va ser rebuda amb hostilitat i va estar plena de contratemps, però malgrat la seva falta d’èxit en l’estrena, Rossini havia profetitzat des del principi que aquesta òpera acabaria triomfant. Finalment, la seva obra va viatjar a Barcelona, Viena, Londres, París, Berlín… i fins i tot a Nova York i Austràlia. L’òpera dura 3 hores i 10 minuts i el preu de les localitats oscil·la entre els 48€ i els 15€.\nEl teló del Teatre Fortuny tornarà a aixecar-se per la música aquest dissabte dia 16 de novembre. Ho farà per un concert extraordinari, inclòs a la programació del cicle Vermusic 2019, que anirà a càrrec d’Anna Roig & Àlex Cassanyes Big Band Project. El concert començarà a les 21:00 h i portaran a escena “La Tendresse”, un tribut a la cançó francesa i a la força de la música que encomana l’amor. Sonaran peces de Jacques Brel, Claude Nougaro, Serge Gainsbourg, entre d’altres.\nAquest divendres dia 15 de novembre el Teatre Fortuny rebrà també una representació teatral. Serà “Cinco horas con Mario, de Miguel Delibes, un testimoni de la realitat social i ideològica dels anys 60. Dirigida per Josefina Molina, el muntatge compta amb l’actuació estel·lar de Lola Herrera. La funció dura 85 minuts i els preus de les entrades oscil·len entre els 30 euros i els 10 euros.\nArticle anteriorEls regatistes d’Optimist del CNCB tornen amb 4 trofeus del Gran Premi Principat d’Andorra celebrat al Club Nàutic d’Arenys de Mar\nArticle següentL’Ajuntament organitza un acte de sensibilització de les malalties minoritàries a l’Hospitalet de l’Infant


Perles del Polònia: Perles del Polònia 145 25-2-10\nPerles del Polònia 145 25-2-10\n- M’ha encantat el sopar sobiranista, Puigcercós, Carretero, la pubilla, el grenyes... cadascú de son pare i sa mare... la discussió ja comença en la tria de les viandes: pica-pica o un primer cadascú? Sort (!) que arriba Jan Laporta i s’ofereix de líder carismàtic.... al que veig molt en el seu paper és a Puigcercós que de seguida li amarga la festa a Laporta amenaçant-lo amb sessions interminables al parlament, apassionants comissions de control, etc.\n- Boníssim el joc a quatre dels diàlegs ZP-Duran i Montilla-Mas. El que a Madrid sembla tan fàcil, és ben complicat a Catalunya.... aix! I si els diàlegs fossin ZP-Montilla i Duran-Mas ja ni t’ho explico...\n- La ministra Chacón, una arma de destrucció massiva.\n- El debut del ministre Bermejo, que dos minuts més tard també debuta com a exministre Bermejo.\n- Els correctors dentals (o no) de la princesa Letizia, ja sabeu, el tema de la setmana de les revistes del cor.\n- El Rei davant l’humor grec de la seva dona: “A ver si nos estaremos pasando de campechanos?"\n- La monja Forcades convertida en pastillera!!! I aqui beneficia??? A les farmacèutiqueeeeees!\n- Aznar i la seva innovadora manera de saludar... malaguanyat Zaplana, et trobem a faltar!\n- Ja sabem el veritable motiu del tancament del Bulli.... de mica en mica s’ha omplert la pica i necessiten dos anys per rentar tots els plats acumulats! Però hi ha qui s’ofereix a donar-li un cop de mà... Santi Santamaria disfressat de xeic de Dubai fa una oferta de compra a Ferran Adrià: “són fabes comptades“. El final del gag ja és una mica surrealista...\n- El president Montilla humilia Herrera, li diu que no compta amb Iniciativa per la propera legislatura “perquè sou molt pesats i sempre feu pudor d’encens“. Homeeeeeeeeeee!\nPublicat per @nuriaiceta a 11:07\nPerles del Polònia 144 18-2-10\nPerles del Polònia 143 11-2-10\nPerles del Polònia 142 4-2-10


L'Ajuntament de Terrassa convoca un concurs de cartells per al Mes de la Pau - Ajuntament de Terrassa\nL'Ajuntament de Terrassa convoca un concurs de cartells per al Mes de la Pau\nLa convocatòria va adreçada a infants de fins a tretze anys\nL'Ajuntament, a través del servei de Solidaritat i Cooperació Internacional i amb la col·laboració de la BCT Xarxa —xarxa municipal de biblioteques públiques de Terrassa—, ha convocat un concurs de cartells per a la celebració del Mes de la Pau, al febrer, per promoure la implicació ciutadana en la campanya de promoció de la pau que s'impulsa per tercer any consecutiu. La convocatòria va adreçada a infants de fins a tretze anys i l'objectiu és que representin en un dibuix el que significa per a ells la pau. Segons les bases del concurs, només es podrà presentar un dibuix per infant, abans del dia 20 de gener a les 20h, amb qualsevol tècnica artística (aquarel·la, llapis, cera...). Els fulls de participació es podran recollir i entregar a totes les biblioteques municipals.\nPel que fa als premis, hi haurà tres dibuixos guanyadors a cadascuna de les biblioteques participants. Els premis consistiran en un lot de llibres i els dibuixos formaran part de l'exposició del Mes de la Pau, que recorrerà totes les biblioteques de la ciutat durant els mesos de febrer i març. El jurat que seleccionarà les obres guanyadores, estarà format per representants de les biblioteques, així com de la regidoria de Solidaritat i Cooperació Internacional de l'Ajuntament.\nAra farà tres anys que l'Ajuntament celebra el Mes de la Pau, coincidint amb l'aniversari de la mort de l'activista en favor dels drets humans Mahatma Gandhi, amb l'objectiu de poder recordar la seva tasca en pro del pacifisme. El programa d'enguany es composarà de diverses exposicions, tallers pedagògics, sessions de contes per a infants, i dues conferències.


El racó dels meus somnis: 2017\nAvui la història de la fotografia no és el resultat final sinó la "història" que veritablement hi ha darrera, evidentment és una imatge aèria, feta des d'un helicòpter R-44 sense portes, i és que volar sobre el Namib era el veritable objectiu del meu darrer viatge a Namíbia.\nI en aquesta foto puc resumir el moment clau del viatge, el vol en si, amb aquesta foto de un Toyota Hilux amb la tenda al damunt, idèntic que el que vaig fer servir durant tot el viatge.\nemmarcat en el camí que porta del parking de vehicles "normals" de Sesriem al de Sossusvlei per vehicles 4x4 i que fa que durant uns 4,5 kms puguis conduir lliurement per sobre la sorra, super-divertit i perillós a la vegada. Durant les 6 vegades que el vaig fer, vaig poder veure una bona colla de vehicles atrapats a la sorra sense poder-ne sortir pels seus propis mitjans, així que quan vaig passar per sobre d'aquest "colega" no vaig poder deixar de fer aquesta foto que reflecteix el que ha estat el viatge, una autèntica aventura i un manual d'improvisació en llocs emblemàtics que tenia molt amunt en la meva escala personal de somnis.\nPublicat per Pere Soler a 19:21 Cap comentari:\nEtiquetes de comentaris: 4x4, aerea, aerial, Africa, Deadvlei, grans viatges, helicòpter, Namib, Namíbia, Sesriem, Sossusvlei, Toyota Hilux\nUbicació: Sossusvlei, Namíbia\nPublicat per Pere Soler a 13:28 4 comentaris:\nHistòria d'una Fotografia: "Volant per sobre les d...


a la recerca de l'elefant blanc: Cap a aires més càlids\nGoa deu ser l’estat més petit de l’Índia, i un dels més cars si comparem amb els altres. Una franja estreta que de nord a sud deu fer cap a uns 200 km, així dit a ull. Es diu que la part meridional és la més tranquil•la, i allà vam anar a petar, a Palolem. El pla diari es pot explicar ràpidament: caminar per la sorra, banyar-se al mar, caminar per la sorra, tombar-se, menjar… descansar. Es curiós aquest concepte, quan hom porta uns mesos de viatge, però dins del viatge també està bé abonar-se a descansar, doncs quan et vas movent vas coneixent, descobrint, investigant de forma que els teus sentits estan sempre en guàrdia, intentant captar tot allò que t’envolta. Doncs així, a la platja i amb una rutina molt suau, els inputs rebuts són menors i el cos minora el ritme sota el sol tropical.\nUna visita a Arambol de cinc dies al Nord de Goa per fer un curs de ioga em va permetre entrar en contacte\namb l’altre concepte de turisme que es dóna per aquestes platges. Al Nord es concentren més els hippies, els neo-hippies, els rastes i els que busquen la festa. L’ambient és més animat i toca el seu punt més àlgid quan es pon el sol. Per un costat tenim els que es decanten pels timbals-tambors a la sorra de la platja i la gent es congrega a ballar a la sorra amb algun i alguna que arriben al trànsit. I després hi ha els qui aposten directament pel trànsit musical, amb la música a tot drap en restaurants reconvertits en discoteques. A mi em va captivar més el ritme africà durant les meves passejades a l’espera de la posta de sol tot i que no vaig arribar al clímax com algun que feia la croqueta per la sorra de la platja.\nFinalment, la capital Panajim i Old Goa, em van permetre fer un tast de l’Índia més portuguesa i més catòlica amb les seves cases de colors pastel i les seves esglésies blanques. Si no fos pels saris, en moments diria que havia retornat a Salvador de Bahia. Les restes de Sant Francesc Xavier descansen a Old Goa i el dia del sant de la ciutat vaig poder veure la plenitud del fervor religiós d’aquesta comunitat. Ara puc dir que he assistit a una missa en indi, cosa ben curiosa. Ahh! vaig encendre una espelma per salvar l’ànima d’un pecador que comparteix nom amb el sant, com demostra la foto.\nPublicat per Toni Morales a 6:23\nEl Patio de Manuel 16 de diciembre de 2013, 23:49\nEi Toni, que tal esteu¿ Espero que estigui sent un gran viage.\nPer cert, et queda molt be la camisa blanca, a no, perdona, que ets l'altre ;)\nCristina Serradell 17 de diciembre de 2013, 9:32\nAixò ja és "de lujo" !! Que bé un Nadal d'estiu! Que segueixis disfrutant molt i passis unes bones festes ben diferents!


Quan vam passar a tenir ratolins a casa? | NacióDigital\nQuan vam passar a tenir ratolins a casa?\nDurant anys s'havia pensat que van esdevenir domèstics amb l'aparició de l'agricultura, però ara els estudis han provat que va ser més aviat\nper Cristina Junyent, 10 de maig de 2017 a les 11:00 |\nUn ratolí domèstic, el nom científic del qual és «Mus musculus» | Wikimedia Common\nFa uns deu mil anys acabava finalment la darrera glaciació. El període llarg període de desglaç va durar mil·lennis, i a mesura que avançava, oferia nous territoris per ser colonitzats. Entre els canvis ecològics a nivell global que va comportar, a les grans planícies de latituds mitjanes hi van aparèixer grans extensions d’aigua dolça continental, que van ser poblades massivament per plantes que esdevindrien crucials per a la història dels humans: les gramínies.\nLa dinàmica ecològica associada al desglaç va alterar la relació dels humans amb les comunitats animals i vegetals de manera que finalment va conduir a la domesticació d’animals i plantes. Tres serien els nuclis més rellevants d’explotació de les seves llavors: al Pròxim Orient, el blat es va començar a conrear ara fa uns vuit-mil anys; a la Xina, prop del riu Groc, l’arròs, i a Mesoamèrica, el blat de moro, ara fa uns sis mil anys.\nFa quinze-mil anys, al Pròxim Orient, l’economia era encara pre-agrícola. Però els canvis globals obligaven a canviar els hàbits de les poblacions humanes. Els caçadors i recol·lectors es van adaptar a les noves xarxes alimentàries, i van començar a ser menys mòbils tot establint assentaments de llarg termini, que, al seu torn, van tenir un altre efecte ambiental involuntari.\nL’acció humana va afavorir el creixement de poblacions d’alguns animals que van explotar els nous nínxols associats, no ja al canvi climàtic, sinó a la nova cultura menys mòbil: es van desenvolupar poblacions comensals dels assentaments humans. Entre elles, van aparèixer els ratolins domèstics, poblacions de ratolins salvatges que s’adequaven a les condicions dels nous habitatges humans i en treien profit.\nQuan la mobilitat humana disminuïa, els ratolins domèstics es veien afavorits front els silvestres en un hàbitat compartit. Això ha revelat un estudi que compara canvis en la forma dels molars en ratolins associats a assentaments africans actuals amb d’altres associats a assentaments de caçadors-recol·lectors del Pròxim Orient d’ara fa quinze mil anys. Les poblacions domèstiques van créixer, establir-se i expandir-se amb les societats humanes, abans de l'adveniment de l'agricultura.\nLes espècies afavorides per l’acció humana se’n diuen antropòfiles. Són animals o plantes que aprofiten la capacitat d’adaptar-se a ritmes més accelerats i "segueixen" els humans en els nous hàbitats que generen: camps, prats, carreteres, poblats o edificis. Dins les espècies antropòfiles hi ha les comensals, que veuen una oportunitat immillorable al costat d’una altra espècie que aporta una quantitat enorme de recursos d’alimentació.\nEl comensalisme és una forma d'interacció biològica en la qual un dels participants obté un benefici, mentre que l'altre no es veu perjudicat ni beneficiat. El terme prové del llatí cum mensa, que significa "compartir la taula". Comensals són els individus d'una població que aprofiten els recursos que li sobren als d'una altra població. Associats als humans són comensals el ratolí domèstic, el pardal comú, la drosòfila i la panerola, entre altres. Es van dispersar a mesura que els humans colonitzaven noves terres i es desplacen encara amb nosaltres.\nEl comensalisme, per la disponibilitat permanent de residus d’aliments, podria ser la forma en què es van domesticar alguns animals. Els assentaments permanents durant el Neolític hauria creat un ambient on la selecció de la docilitat podria mantenir-se durant generacions, establint així les bases per a la domesticació. Aquesta mena de domesticació s’aplica a animals com ara el porc, veiem sinó com s’acosten a les ciutats els porcs senglars; el colom, el gall i l’oca, i potser també el gat i el gos. Això si, el gos, molt abans de l’adveniment de l’agricultura.\nPotser tants anys de convivència plegats fa que el ratolí, malgrat pors diverses, ens sigui un animal simpàtic. En són un exemple Topo Gigio, Mickey Mouse i en Pérez, que duu regals als nens quan canvien les dents.\nLes anàlisis de NacióDigital, Societat, anàlisi, ciència en societat, ciència\nPer sometent el 10 de maig de 2017 a les 11:44\nA veure, en Pérez porta regals als assentaments d'origen castellà/sudamericà. Aquí és l'Angelet qui porta regals als nens que els cauen les dents. D'acord? Si no defensem les nostres tradicions no som ningú.


viurealspirineus/Albert Lijarcio 21:06 09/07/21\nUn dels punts clau és l'ampliació del conveni de col·laboració entre la Generalitat i el govern del Principat en aquesta matèria.\nper andorra catalunya seu és comuns\nJosep Maria Argimon,Jordi Fàbrega i Joan Martínez Benazet abans de la reunió a la Seu /Albert Lijarcio\nEl conseller de Salut, Josep Maria Argimon, veu complicat dur a terme cribratges massius com els de l'estiu i la tardor passades i aposta per fer-ne de "molt selectius". Així, responent a la demanda de l'alcalde de Lleida, Miquel Pueyo, ha afirmat: "Tenim les mans que tenim", per afegir que aquestes estan dedicades a visitar els casos simptomàtics i a la vacunació. Pel que fa a la possibilitat de tornar al toc de queda nocturn com a via per redreçar la situació, ha insistit en dir que no és partidari d'aquesta mesura i que no li agradaria aplicar-la "si no és estrictament necessari". Així mateix ha afirmat que "l'explosió de casos no es deu a un macroconcert" sinó a "interaccions" del dia a dia sense els elements de precaució i protecció.\nEn el marc d'una visita a la Seu d'Urgell per reunir-se amb el ministre de Salut d'Andorra, Joan Martínez Benazet, i l'alcalde de la capital alturgellenca, Jordi Fàbrega, Argimon ha assegurat: "Millorar la situació està a les nostres mans". En aquest sentit, ha fet una crida a les persones de més de 40 anys a vacunar-se o completar la pauta, ja que, ha detallat, el que s'ha observat és que la majoria d'infectats de la cinquena onada de la covid-19 són els no vaccinats. A més, ha instat a la població a respectar les mesures, així com també a què els casos positius facin els aïllaments correctament i que els contactes estrets compleixin estrictament les quarantenes.\n(Foto: El conseller de Salut, Josep Maria Argimon, l'alcalde de la Seu d'Urgell, Jordi Fàbrega i el ministre de Salut andorrà, Joan Martínez Benazet, reunits a la l'Ajuntament de la Seu amb autoritats / Albert Lijarcio)\nEl conseller de Salut ha afirmat que els escenaris futurs de la pandèmia són difícils de preveure i que cal anar mirant "dia a dia". Així, ha afegit que les possibles actuacions "sempre estan sobre la taula" i que la nova variant arriba en una situació diferent a les onades prèvies del virus, ja que més del 40% de la població està vacunada amb la pauta completa. Respecte a les mesures que s'apliquen als concerts i grans esdeveniments, ha dit que quan aquests actes es van autoritzar la situació sanitària era diferent a l'actual i s'havien fet dos proves pilot per comprovar la seva viabilitat i seguretat.\nEl camí cap a nou conveni sanitari entre Catalunya i Andorra podria avançar a la tardor\nLa trobada entre Argimon, el ministre de Salut andorrà i l'alcalde de la Seu, tots tres metges de formació, ha servit per tractar els diversos temes sanitaris de relació als dos costats de la frontera. Un dels punts clau és l'ampliació del conveni de col·laboració entre la Generalitat i el govern del Principat en aquesta matèria. Per fer-lo efectiu, cal signar abans un acord amb l'executiu de l'Estat on s'estableixi el "marc legal" que el faci possible. Benazet ha dit que probablement se'n parlarà a la tardor, tot i que ha afegit que no hi ha un calendari establert perquè són conscients que ara el govern espanyol focalitza els esforços en resoldre la situació sanitària actual.\n(Foto: El conseller de Salut, Josep Maria Argimon, signant el llibre d'honor de l'Ajuntament de la Seu d'Urgell amb l'alcalde al costat, Jordi Fàbrega i el ministre de Salut andorrà, Joan Martínez Benazet / Albert Lijarcio)\nEl ministre de Salut d'Andorra ha detallat que fa un parell d'anys que es treballa en aquesta qüestió i ha assegurat tenen clar quins recursos es volen compartir. Així, ha citat que aquests són de l'àmbit assistencial i de recerca, a més de la presa de decisions de cara a possibles crisis sanitàries que es puguin produir en un futur. També ha concretat que alguns dels aspectes passen per l'ús, per part dels alturgellencs, de les Unitats de Cures Intensives (UCI) que hi ha a l'Hospital Nostra Senyora de Meritxell o per tirar endavant conjuntament un equipament dedicat a l'atenció dels problemes de salut mental, tenint en compte que el Bisbat d'Urgell vol impulsar un projecte d'aquest tipus al Seminari Conciliar de la Seu d'Urgell.\nPer la seva banda, el conseller de Salut ha dit que aquest marc de relació és "bo" per a què, ha continuat, "la ciutadania tingui la millor assistència en l'entorn més confortable i saludable". També ha aprofitat per destacar que el Principat té el pla de vacunació més avançat en relació als països de la Unió Europea i que creu que això farà que puguin sortir "millor" d'aquest rebrot de la covid-19. Finalment, l'alcalde urgellenc ha detallat que, respecte al conveni, ja s'han fet els primers contactes amb la ministra de Sanitat, Carolina Darias, i que un cop signat l'acord amb l'executiu espanyol es podrà treballar en la redacció del conveni amb entre la Generalitat i el govern andorrà a escala tècnica.


Afinidades electivas by Raquel Herrera Fe... 773 views\nNarrativa fugissera by Raquel Herrera Fe... 855 views\nPath of the forking gardens: journa... by Raquel Herrera Fe... 1289 views\nPersonajes bienvenidos by Raquel Herrera Fe... 1598 views\n"Programadores, payasos y poemas vi... by Raquel Herrera Fe... 1726 views\nSesión sobre innovación y periodism... by Raquel Herrera Fe... 1996 views\nAquesta presentació resumeix una línia docent personal encetada que vincula periodisme i innovació.\n1.

Fonaments de la intersecció entre periodisme i innovació

Seminari 24/11/2011

\n2. Antecedents sobre innovació i periodisme

1) Sessió docent al curs Web 2.0. para periodistas y comunicadores (juliol 2011)

2) Participació al seminari Co-Creating an Innovative System for Good Journalism (novembre 2011)

\n3. Sessió docent sobre innovación i periodisme: temes clau

1) La creativitat entesa como a premisa d’innovació

2) La innovacio entesa com a “ creació destructora ”, motor econòmic i de desenvolupament cultural

3) Recursos innovadors de periodisme 2.0 . per compartir

4) Cas d’estudi: visualització de Wikicables a The Guardian

\n4. Sessió docent sobre innovació i periodisme: premises de la relació entre periodisme i innovació

1) El periodisme ofereix productes culturals.

2) El periodisme es genera (tradicionalment) als mitjans de comunicació de massa.

3) El periodisme es desenvolupa en un entorn capitalista competitiu.

4) El periodisme necesita ser innovador per obtenir avantatges competitius.

\n5. Sessió docent sobre innovació i periodisme: possibles avantatges competitius

1) La reputació de marca consolidada obliga la resta publicacions a innovar per posicionar-se.

2) Les noves publicacions poden atraure lectors desencantats.

3) La gratuïtat sempre és un plus.

4) La indepèndencia periodística és un reclam atractiu.

5) Les plataformes 2.0. ofereixen participació.

\n6. Sessió docent sobre innovació i periodisme: recursos per compartir

1) Soitu com a exemple de “ risc periodístic ”

2) Lector Corresponsal de LV com a exemple de “ periodisme ciutadà ”

3) Els bloggers contra THP com a exemple d’ abús … o d’incomprensió?

4) Altres: Twitter for Newsrooms, Storiful/Storify, grups Linkedin, FNPI, media140, Periodismo Humano, Periodistas por el mundo, etc.

\n7. Sessió docent sobre innnovació i periodisme: estudi de cas Wikileaks-The Guardian

1) Recupera l’esperit de periodisme de precisió, però s’anomena periodisme de dades (grupo recent creat a MediaLab Prado)

2) Obliga a explicar històries amb números i imatges.

3) S’apropa al treball del documentalista , l’iformàtica i genera nova mediació.

\n8. Seminari de Knowledge Federation: Co-Creating an Innovative System for Good Journalism

1) Paddy Coulter (Director de Oxford Global Media)

2) David Price (cofundador de Debategraph i Global Sensemaking)

3) Deu-quinze professionals del periodisme convidats a debatre

\n9. Seminari Knowledge Federation: propostes transdiciplinars

1) Quines són les característiques principals d’un ecosistema innovador? Adaptable/Modular

2) Com hauria de funcionar un ecosistema innovador de bon periodisme? Obert/Local

3) Amb quins blocs hauria de funcionar un canal semblant? Narrativitat (espacial)/ Ètica persistent

\n10. Seminari Knowledge Federation: propostes de futur

1) Article sobre innovació sistèmica en periodisme

2) Proposta de portal per aglutinar propostes ciutadanes i d’experts en KF

3) Altres seminaris europeus

\n11. Altres reflexions personals

L’acostament teòric en la docència d’innovació en periodisme pot acompanyar l’ensenyament d’eines informàtiques.

L’enfocament és majoritariament narratiu .

S’obren noves vies d’innovació amb particulars i organitzacions (“imprenedors”).

\n12.

Gràcies!

Recordeu, les presentacions citades es poden localitzar al meu perfil de Slideshare Raquel Herrera ( tfugit )


FGC augmentar la circulació de trens i doblar la capacitat dels combois per l'MWC\nPublicat 19/2/2019 15:58:28 +01:00CET\nEl trajecte entre Plaa Espanya i Europa Fira durar sis minuts\nFerrocarrils de la Generalitat de Catalunya (FGC) augmentar la circulació de trens i doblar la capacitat dels combois per absorbir l'increment de la demanda generada pel Mobile World Congress (MWC), el saló de mbils que se celebrar del 25 al 28 de febrer a Barcelona i l'Hospitalet de Llobregat.\nEn un comunicat aquest dimarts, FGC ha informat que incrementar en 30 circulacions diries la línia L8 (Molí Nou-Ciutat Cooperativa) i que la resta de trens passaran a tenir de tres cotxes a sis.\nTambé té previst redissenyar la mobilitat als vestíbuls de les estacions de Plaa Espanya i Europa Fira, estacions en les quals es troben els dos recintes en els quals té lloc l'MWC, i reforar l'atenció al client amb més personal, senyalització, megafonia i ús de les xarxes socials.\nFGC ha ressaltat que el Metro del Baix Llobregat unir aquestes dues estacions en tan sol sis minuts de trajecte i passant per tres estacions, i operar durant els quatre dies com una 'línia rpida'.\nAquest dispositiu est enfocat a "donar el millor servei posibile i facilitar la mobilitat" dels congressistes i els clients habituals de la línia Llobregat-Anoia, i est previst per mantenir la mxima capacitat als trens amb 8.000 persones per hora.\nL'operador de trens ha indicat que es preveu un augment de la demanda com la registrada en edicions anteriors i que, en la del 2018, es va incrementar en un 116% el moviment de passatgers entre totes dues estacions, fins als 179.390 viatgers.


La Federació d'Educació de CCOO participa en la Jornada Internacional d'FP Industrial ~ Formació Professional\nLa Federació d'Educació de CCOO participa en la Jornada Internacional d'FP Industrial\n2.3.15 Anònim Tema: Jornades , Negociació , Ocupació , Política Educativa\nJornada Internacional en Formació Professional Industrial el proper 11 de març, organitzada per la Fundació BCN Formació Professional.\nLa Fundació BCN Formació Professional organitza la Jornada Internacional en Formació Professional Industrial que tindrà lloc el proper 11 de març, a l'Auditori de la Torre Agbar.\nUn dels objectius de la jornada és impulsar la formació professional industrial, en l'àmbit de la fabricació mecànica en un context que les empreses requereixen de personal altament qualificat per donar respostes a les seves necessitats.\nPodeu consultar el programa i inscriure-us en els respectius enllaços.\nLa Federació d'Educació de CCOO participarà a la taula següent:\n12.30h-14.00h. Què ha de canviar a la formació professional per què pugui contribuir efectivament a fer créixer la indústria a Catalunya?\nUn expert extern formularà deu propostes i responsables polítics d’Ensenyament, d’Ocupació, agents econòmics i socials, centres d’FP debatran envers la seva viabilitat.\nCom sempre, CCOO intentarà influir i fer aportacions per tal d'apropar-nos als models d'èxit europeu d'FP que gaudeixen de recursos, corresponsabilitat dels actors implicats, consens, transparència, reconeixement social, diàleg social i que fan una aposta per unes condicions de treball dignes.\n+INFORMACIÓ: Enllaç a la informació de la Jornada al web de la Fundació BCN Formació Professional.\nTema: Jornades , Negociació , Ocupació , Política Educativa\nLa caiguda de 20 punts en la inserció laboral d’es...\nPropostes de millora per als títols superiors d'En...\nCol·laboració de la FECCOO i la Fundació Bofill pe...\nLa Federació d'Educació de CCOO participa en la Jo...\nResolució que modifica aspectes importants de cont...


PATRIMONI I MUNTANYES: UN PETIT ALBELLÓ\nUN PETIT ALBELLÓ\nA Sant Martí de Tous podreu seguir un itinerari de pedra seca, però no està senyalitzat. Només trobareu un plafó amb recorreguts pel terme a la plaça de Fàtima i un altre plafó que dóna algunes dades de la pedra seca a mig camí. Malauradament, algunes de les barraques, com la de la Sala del Castell o la de Cal Brufau estan ensorrades o malmeses. Entre totes les construccions que ens proposen en la ruta hi ha un element que destaca: un petit albelló d'uns 5 m de recorregut.\nNo hi ha cap indicador ni referència que faci notar la seva presència i passa molt desapercebut. Està situat en el camí de Can Vidal, la pista hi passa per sobre i serveix de desguàs a un petit rierol. Res no ens fa pensar que al costat d'un tub de formigó hi hagi aquesta construcció. El tub de formigó allarga una mica més el corregut de l'albelló.\nPer això si ens el mirem per la banda de la muntanya no hi donarem importància perquè veurem el tub, però si baixem el marge pel cantó de la riera veurem l'arcada.\nLa construcció és petita, però feta amb molta cura, amb blocs de pedra calcària molt blanca i de dimensions ben homogènies.\nL'amplada permet el pas d'una persona tal i com podeu veure seguidament.\nÉs una construcció molt discreta, però força interessant. No deixa de ser curiós que per a un torrent de tant poca magnitud es construís aquest albelló.


Denuncien pintades de groc en una creu funerària a Arbeca\nActualitzada 03/07/2018 a les 09:48\n© La creu pintada de groc.\nVeïns d’Arbeca han denunciat davant dels Mossos d’Esquadra que una creu funerària als afores del poble va aparèixer a mitjans del mes passat pintada de groc. Es tracta d’un monument erigit en els inicis del franquisme, cap a l’any 1940, i una inscripció gravada a la pedra demana “una oració pels que aquí van ser immolats per Déu i per Espanya”. Tanmateix, no està dedicat a combatents a la Guerra Civil ni tampoc a persones que se signifiquessin en favor del règim dictatorial de Francisco Franco.\nLa base de la creu, de forma hexagonal, recorda sis veïns que durant els primers dies de la guerra, el 13 d’agost del 1936, van ser afusellats per un grup de milicians anarquistes al lloc on s’erigeix el monument.\nEntre ells hi havia alguns membres de les famílies més acabalades del poble i també l’aleshores alcalde, Marià Mullerat, que va exercir també com a metge i editor d’una publicació periòdica en català, L’Escut. L’arquebisbat de Tarragona va iniciar un procés per beatificar-lo el 2003. Els difunts tenen familiars que viuen actualment a Arbeca.\nL’ajuntament, per la seua banda, va indicar que mai ha fet cap tipus d’intervenció en aquest monument, ubicat en terrenys de propietat privada al peu de la carretera entre Arbeca i les Borges Blanques.\nPintades nazis en un parc de Lleida


Manifest d’estudiants de Grau d’Arqueologia (UAB) i d’altres reflexions. | Postexcavatòrix\nManifest d’estudiants de Grau d’Arqueologia (UAB) i d’altres reflexions.\nOriol Fort. Redacció.\nDes del blog del Departament de Prehistòria de la UAB ens arriba un manifest que els estudiants del Grau, que aquest any han acabat, han fet circular. En aquest manifest s’informa de la situació a la que es troben exposats un cop graduats, de les misèries i contradiccions del propi grau i d’altres problemes de la professió. Podeu trobar el cntingut d’aquest manifest aquí.\nÉs una anàlisi d’una part petita del món de l’arqueologia, però no per això menys significativa. Malgrat les bones notícies que sempre procuro donar, l’arqueologia passa per moments difícils i hi ha molta gent que protesta i reclama canvis. Des de sindicats i agrupacions d’estudiants i de treballadors fins a persones concretes. Hi ha precarietat, un conveni caducat i inaplicat, poc o escas reconeixement de la figura de l’arqueòleg a nivell d’INEM i d’altres institucions, la inexistència a Catalunya d’un Col·legi professional o d’una associació potent i incloent, i la falta de ganxo per part dels sindicats. Un per oportunista i l’altra per ser considerat massa radical.\nEl problema de tot plegat és que les iniciatives muntades per a arreglar la situació de l’arqueologia professional a Catalunya es desinflen amb una facilitat clamorosa un cop els membres ja han constatat que són pocs i amb escassa capacitat de movilització. Altres es desinflen després que els seus integrants hagin despotricat suficientment i hagin criticat les opinions diferents.\nÉs una qüestió cíclica des de, probablement, el -relatiu- fracàs de l’Assemblea d’Arqueologia de Catalunya que va existir entre 1977 i 1980, i de la qual l’arqueòloga Gemma Hernández en fa una revisió en un article publicat a Cota Zero l’any 1992, i que podeu consultar al RACO.\nThis entry was posted on 1 Novembre 2013 by Oriol Fort in arqueologia, història, patrimoni, preventiva, programada, publicació, subaquàtica, urgència and tagged anàlisi sectorial, Departament de Prehistòria - UAB, Grau d'Arqueologia.


[WEB OFICIAL] Set Hotels - Seth Playa Azul\nPer perdre’s en l’aigua turquesa\nCala’n Porter - Menorca - Illes Balears\nArribes a la platja, la brisa de la mar frega el teu cabell. Fa olor de mar i de frescor. A poc a poc la sorra fina blanca comença a colar-se entre els dits dels teus peus i et recorre el cos una sensació de vacances i descans que feia temps enyoraves. Cala’n Porter és una de les millors platges de Menorca, un racó al sud de l'illa que et farà oblidar el pes de la rutina. Just allí, a la urbanització del capdamunt d'aquesta petita platja, es troba l'Seth Playa Azul, a 200 metres de la cala.\nQuan tornes de la platja, amb la pell impregnada de sorra i sal, t’estires a les gandules, davant de la piscina amb vistes a la mar. Demanes una beguda i contemples el sol caure en l'horitzó mentre una cosa fresca et fa ressuscitar d'un dia intens de platja. Sent la calidesa mediterrània en tornar a la teva habitació. Benvinguts a l'Seth Playa Azul.\n126 habitacions 16 bungalows Cancelació gratuïta Platja a 200 metros\nDoble Balcó Vista Mar\nBungalow 2 habitacions\nAl restaurant de l'hotel, amb vistes a la cala, podrà degustar el seu assortit bufet d'esmorzar, dinar o sopar.\nUn bufet amb plats nacionals i internacionals\nLa millor opció per a gaudir de les vistes de Cala'n Porter mentre es relaxa amb un còctel o menja alguna cosa en un ambient tranquil.\nPot degustar els seus sandvitxos, pizzes i amanides prenent el sol a la seva terrassa\nTelèfon: +34 971 377 421\nDirecció: Paseo Marítimo, 27, Cala'n porter, 07730 Alaior, Menorca, Islas Baleares España


Divendres 30 de setembre: comença el projecte SKLA de l’IES Coster la Torre i gran notícia del Marc Vidal | Blog d'Agnès Ferré\nDivendres 30 de setembre: comença el projecte SKLA de l’IES Coster la Torre i gran notícia del Marc Vidal\nAquest divendres la Maguy, la Leo i jo anem a la reunió convocada per l’institut Coster la Torre per explicar-nos l’inici del projecte SKLA.\nA la reunió hi assisteixen també l’Albert, el director de l’institut, la psicopedagoga que encapçala el projecte i l’Arantzazu, tècnica d’ocupació i joventut que és l’enllaç entre l’institut i l’Ajuntament en l’SKLA.\nJa vaig explicar que havíem aprovat aquest conveni el mes de juliol i ara ja s’ha engegar.\nSón 11 joves de 4rt d’ESO que fan pràctiques a l’Ajuntament cada dia durant tot el curs de les 13:00h a les 14:35h. Són alumnes de l’Aula Oberta i aquestes pràctiques formen part de l’ensenyament de l’institut com l’hort, fusteria, …\nS’han creat tres grups de treball: administratius, brigada i agents cívics, i els alumnes passaran per tots els grups, cada trimestre canvien de grup de treball.\nSi no els heu vist a partir d’ara els veureu dins l’Ajuntament, amb la brigada o d’agents cívics amb campanyes com la de “els gossos i les caques”.\nEstic convençuda que el pas per l’Ajuntament serà positiu!\nHe rebut una notícia que m’ha alegrat el dia. Els que vàreu fer música a l’Escola Municipal de Música fa uns anys, coneixíeu el Marc Vidal que feia de director, gestor i professor de llenguatge i piano. Un jove amant de la música amb un gran futur.\nDoncs aquest gran futur comença a tenir les seves recompenses. El Marc m’anuncia que ha guanyat el Premi Internacional Frederic Mompou per haver composat l’obra “Seis piezas Especiosas/Six especious pieces”. Aquest premi és dins el 37è Concurs de joves compositors Premi Internacional Frederic Mompou, de Joventuts Musicals de Barcelona i el Marc competia amb 22 obres més presentades.\nMoltes felicitats Marc! Estic convençuda que aconseguiràs tot allò que et proposis i és un honor per la Bisbal que vagis dirigir la nostra escola de música municipal!!\nAgnès FerréAl govern (2015/19), Alcaldessa, Treballem per la BisbalBisbal, institut, música\n1 i 2 d’octubre: nou comerç, eleccions PDC, sopar de Fira a la Societat i diumenge de Fira Dijous 29 de setembre: Humana, Ajuntament, inici campanya “els gossos i les caques”, CC Alt Penedès i presentació candidatura PDC a Vilafranca


Inici > Allotjament > Doubletree by Hilton Hotel & Spa Empordà\nEl DoubleTree by Hilton Hotel Empordà Golf & Spa es troba envoltat dels 2 camps de l’Empordà Golf Club, situat al cor de la Costa Brava a la regió de l’Empordà, al nord-est de la Península Ibèrica.\nL’hotel té un total de 87 habitacions (79 habitacions dobles i 8 Junior Suites) on la modernitat està al servei de la conservació del medi ambient, creant un entorn inimitable i de qualitat. Totes les habitacions tenen balcó amb vistes, o bé al camp de golf o a les muntanyes i el Castell del Montgrí.\nA la planta baixa de l’hotel es troba el restaurant Tramuntana amb capacitat per a 80 persones, on els clients poden assaborir la millor cuina mediterrània amb un toc modernista.\nPer alliberar l’estrès acumulat i passar una estada agradable, l’hotel disposa d’un centre de SPA i servei de massatges (prèvia contractació) amb diferents tractaments des de massatges esportius a relaxants.\nDegut a les seves dimensions, l’Hotel DoubleTree by Hilton Empordà & SPA té dues grans zones d’aparcament, una coberta i una altra a l’aire lliure, per acollir qualsevol tipus de cotxe. Les dues àrees són completament gratuïtes.\nL’establiment compta amb una àrea de 1200 m2 amb cinc sales modulars de reunions, amb capacitat per albergar esdeveniments, actes o celebracions de fins a 340 persones. Totes les sales es troben davant amplis jardins i amb unes vistes magnífiques al camp de golf que converteixen els esdeveniments en moments únics i irrepetibles.


Oriol Junqueras presenta el llibre 'Contra l’adversitat' a Reus\nL’acte tindrà lloc al Jardí de la Casa Rull a les 19.15h\nImatge d'arxiu d'Oriol Junqueras, a la presentació del llibre 'Contra l'adversitat', aquest estiu passat a Tortosa ACN\nDijous, 07 Octubre 2021 07:02\nEl president d’ERC Oriol Junqueras presentarà, aquest divendres 8 d'octubre, a les 19:15h,el llibre 'Contra l’adversitat', al Jardí de la Casa Rull de Reus. L’acte estarà conduït per la vicealcaldessa de Reus, Noemí Llauradó i també serà retransmès en streaming per les xarxes socials d’ERC Reus en aquest enllaç https://fb.me/e/19JwAXCDy.\nEl llibre 'Contra l’adversitat' és un recull de les reflexions d’Oriol Junqueras gestades durant tota una vida i transcrites a la presó que persegueixen un únic objectiu: fer-nos més forts i resistents, com a individus i com a país, per fer front a l’adversitat. Amb una voluntat plena d'optimisme i neta de retrets, a través del llibre, Junqueras proposa una mirada cap endavant: pensaments, idees, somnis i possibilitats tenen cabuda en la pregunta sobre com afrontar els reptes individuals i col·lectius que defineixen la nostra societat i el nostre temps.\nDurant la visita a Reus, el president del partit republicà també inaugurarà el nou local de la secció local d’Esquerra Republicana a Reus en un acte amb aforament limitat. Serà el mateix divendres a les 18.15h


José Antich presenta el Club El Nacional a Girona\nEL CLUB EL NACIONAL\nJosé Antich presenta avui el Club El Nacional a Girona\nBarcelona. Dilluns, 9 de desembre de 2019. 12:35\nActualitzat Dilluns, 16 de desembre de 2019. 11:16\nAquesta tarda José Antich presenta el Club El Nacional a les comarques gironines. La xerrada és la darrera de les tres presentacions territorials que el Club El Nacional ofereix arreu del país aquest 2019, després d’haver aglutinat quasi 100 persones en les anteriors, fetes a Tarragona i Lleida. L’acte, obert a tothom, tindrà lloc a la sala d’actes de la Casa de Cultura de Girona (pl. Hospital, 6) a les 19 h. A part de la presència del director d'ElNacional.cat, la xerrada comptarà amb les intervencions de Jordi Barbeta i Iu Forn, tocarà diversos temes de l’actualitat i permetrà al públic fer diverses preguntes als tres ponents.\nEl Club El Nacional és el projecte que des d’ElNacional.cat vam engegar l'1 d’octubre i amb el qual volem continuar ampliant la nostra comunitat de lectors compromesos amb el país i, sobretot, amb la informació directa i en directe. Quatre anys després de fundar-se, des d’ElNacional.cat continuem creient que el periodisme és una eina per explicar i entendre més bé la nostra realitat, per aquest motiu el Club El Nacional és un lloc de confluència de tots aquells que confien en nosaltres, ens estimulen amb els seus elogis i crítiques, i amb qui compartim una visió de Catalunya.\nL'acte obrirà les portes a les 18.50 h i funcionarà amb el sistema del "primer que arriba, el primer que seu”, per bé que els socis del Club El Nacional de les comarques gironines tenen un lloc assegurat a les primeres fileres.\nCLUB EL NACIONAL José Antich presenta avui el Club El Nacional a Lleida El Nacional


El govern espanyol porta al TC el Llibre Sisè del Codi Civil de Catalunya – Cambra de la Propietat Urbana de Barcelona\nEl govern espanyol porta al TC el Llibre Sisè del Codi Civil de Catalunya\nby Cambra on 22 June, 2017 in Altres, Legislació\n“Segons l’executiu espanyol el Llibre VI contravé la doctrina del Tribunal Constitucional i envaeix les competències exclusives de l’estat espanyol sobre legislació civil.”\nEl Consell de Ministres va acordar el passat dia 19 de maig sol·licitar a l’executiu la interposició d’un recurs d’inconstitucionalitat contra determinats articles del Llibre VI del Codi Civil de Catalunya, publicat al Diari Oficial de la Generalitat de Catalunya el dia 22 de febrer de 2017 (Llei 3/2017, de 15 de febrer). La Llei, regula els aspectes de l’àmbit privat de les persones físiques i jurídiques que no es contemplaven en els altres Llibres de la Codificació catalana: les obligacions i els contractes.\nL’aprovació d’aquest Llibre ha estat la culminació de 15 anys de treball des de la Comissió de Codificació de Catalunya, presidida pel Degà del Col·legi de Notaris i formada per juristes i experts acadèmics. El Text definitiu va ser avalat unànimement pel Consell de Garanties Estatutàries. El Llibre VI, a diferència del Codi Estatal, és un Codi Obert que s’ha fixat en els treballs de Dret Europeu més avançats.\nSegons l’executiu espanyol el Llibre VI contravé la doctrina del Tribunal Constitucional i envaeix les competències exclusives de l’estat espanyol sobre legislació civil, entenent que les matèries que regula es troben dins de les competències exclusives de l’Estat sobre legislació civil, ja que les Comunitats Autònomes tant sols tenen dret al desenvolupament dels drets civils, forals o especial.\nEl Llibre VI regula matèries tant importants en el tràfic jurídic com els contractes de compravenda – contracte civil per excel·lència- i de permuta, el de cessió d’un solar a canvi una construcció futura. Desjudicialitza la necessària intervenció d’un jutge en els supòsits en que un dels hereus no accepta ni rebutja l’herència, fet aquest que paralitza l’acceptació de la resta dels cridats a l’herència. La intervenció d’un notari pot desencallar aquesta situació – interrogatiu in iure-. Incorpora així mateix en els contractes directives europees per a la protecció dels consumidors. Per tant, d’aquest Codi Civil en depenen tant els testaments, com la compra d’un habitatge o un contracte de conreu, entre d’altres. La Llei entrarà en vigor al mes de gener de 2018. Haurem d’esperar al resultat del Tribunal Constitucional.


Estem arribant al primer aniversari de LO CAMPUS i queda clar que per producció i feina comercial, la publicació ha d’ésser BImensual i no mensual com pensàvem al començament. Evidentment és una qüestió de pressupost i de personal, però és més realista ara, no estirar més el braç que la màniga per poder avançar i invertir en el Suplement en aranès.\nPerò no podem estar invisibles entre número i número a la Universitat, als Instituts i resta del nostre públic lector, per això caldrà inventar-se alguna cosa. De moment s’ha de reactivar el blog de LO CAMPUS i començar a publicar peces periodístiques de les coses que passin el dia a dia i fer-ho de manera immediata.\nPer exemple, la nova secció “NOTES DE DIETARI” sobre “Les Taules de Debat de la Post Tancada a la UdL” que varem començar a publicar ahir i que reprodueixo a continuació:\n(18 de febrer de 2009)\n500 paraules són poques per explicar la complexitat del que anava a presenciar, però la disciplina d’escriure precís obliga i és la meva gimnàstica recreativa. Era la primera Taula de Debat a la Universitat de Lleida pactada entre el Rectorat i el grup d’estudiants anti-Bolonya que varen protagonitzar una Tancada de protesta. La penyora per acabar la Tancada havia estat obrir un Procés de Debat amb set Taules amb discussions sectorials. La primera anava sobre el Pla estratègic de la UdL, dividida en dos dies de discussió. L’obsessió rectoral per les normatives havia portat a elaborar un Reglament Intern de les Taules de debat, que no varen trigar ni deu minuts per incomplir-lo, buscant una coartada formal per resoldre que cap professor havia vingut al debat. La solució va ésser demanar a una professora que estava entre el públic que s’incorporés a la Taula. Burlada la pròpia auto-normativa van obrir el debat moderat per un professor sènior, tranquil i simpàtic de Lletres on es celebrava l’esdeveniment: Manuel Lladonosa. El lloc d’acollida de l’acte va marcar el tipus i adscripció a la UdL del públic assistent, que junt amb la Taula, en el seu moment àlgid, varen ésser unes 30 persones. La idea era un debat entre alumnes de la Tancada, representants del rectorat, del PAS i dels professors. Els estudiants varen sorprendre amb cares noves, repetint només el portantveu Oriol Puy de Ciències de l’Educació, precisament l’únic dels portantveus coneguts, que no volia fer la Tancada i que hagués preferit seguir dialogant. Postura que va quedar en minoria i ara, en la primera i simbòlica Taula de debat, Puy torna a fer de portantveu, parlant prèviament amb la premsa com també ho havia fet el Rector. Per l’equip de govern a més del Rector que s’esforçava a agradar amb el seu estil polimòrfic de sempre, també hi havia el Vicerector de l’estudiantat Gómez i que era el responsable de l’arquitectura de tot el que estava passant, com sempre fent de “policia bo” en el repartiment de papers; que el complementava el Vicerector de Qualitat i Planificació, el doctor Prat, el tercer “doctor “, referit a metge, que acabava el trio rectoral de la Taula. Tot un lobby i un eficaç “trio d’amics”, que quan sobreactuen conjuntament provoquen el nerviosisme de molts quadres administratius de la UdL. Les intervencions, la lectura d’un escrit de la part de l’estudiantat, va fer les primeres passes per analitzar el Pla estratègic, que va ésser més sobre la forma i el llenguatge, que sobre el fons. Sense abordar dades concretes, detallades i que fessin balanç actual de la seva aplicació. Si la pretensió era buscar la màxima participació i implicació del conjunt de la comunitat universitària, encara la Taula estava lluny d’aconseguir-ho, però amb el debat s’està produint un fet interessant, perquè ni que sigui amb un grup reduït, l’aplicació a la pràctica del "mètode de debat" és pura mentalitat Bolonya i precisament fet amb els anti-Bolonya. A veure sinó és paradoxal i bonic.■


TRUENO: Ribes de Freser - Refugi Pla d'Erola - Ventaiola\nRibes de Freser - Refugi Pla d'Erola - Ventaiola\n14/11/2019: Novament sortida a Ribes de Freser però aquesta vegada en un dia de plugims continuat, esperàvem trobar-nos amb una nevada a cotes relativament baixes...va ser així? Aviat ho sabrem!\nSom a la comarca del Ripollès, al nord de la seva capital i disposats a viure una jornada entre mullada i nevada, veurem què s'imposarà!\nRuta semicircular entre Ribes de Freser i el Refugi Pla d'Erola, tornant per Ventaiola. Pugem per sender i baixem en gran part per pista!\nAvui la vegetació jugarà un paper fonamental per mullar-nos menys, tot un paraigües natural!\nMirador de Ribesaltes: al centre el Càmping Vall de Ribes i a la dreta Ribes de Freser!\nA una hora del refugi, en un ascens no molt llarg i progressiu, amb pendent més forteta a la part final del recorregut!\nNo som en un western però la doble caputxa i el barret són molt efectius contra aquesta pluja a la britànica!\nLes vaques no trenquen la seva rutina, nosaltres tampoc! jeje\nA la dreta el petit poble de Batet, a l'esquerra el Collet de Segura i entremig la Mina de Can Possons!\nLa pista per la qual tornarem a la baixada, ara en canvi només la creuem per seguir sender amunt entre arbres!\nRefugi Pla d'Erola, on de forma casual vam coïncidir amb l'arribada d'un dels seus gestors que preparava llenya i lo necessari perquè l'endemà venia un grup de deu persones, amablament ens va oferir entrar dins i aprofitar per esmorzar al costat de la llar de foc, obvi no ens hi vam negar, moltes gràcies! Per compensar vam compartir una mica d'entrepar amb els seus fidels amics!\nDes del Mirador Pla d'Erola constrastem que la cota de neu avui estava per damunt dels 1.500m en aquesta part del Pirineu Oriental, no havia baixat més com desitjàvem, però be ens conformem amb la neu granulada i les vistes, sempre mangnífiques!\nComa del Clot i Torreneules\nTenim una font al costat del refugi, ideal per reomplir en cas de necessitat!\nRefugi Pla d'Erola, ens ha agradat molt, l'anotem a l'agenda per venir a passar una nit!\nSortim per la porta d'entrada! jaja\nNo ens ha nevat però almenys hem tingut un lleuger contacte amb la neu!\nLa boira no és cap problema però a aquesta hora el terreny està força mullat i per tan baixar en gran part per pista és ideal, així podem relaxar més les cames i es varia respecta la pujada que havia sigut per sender!\nTram de sender que ens presenta un bosc típic de vegetació que sap aguantar unes humitats importants, com per exemple les Falgueres que tenim a banda i banda!\nEsn retrobem amb les vaques, que segueixen la seva dieta, nosaltres també, caminant!\nTornem al Mirador de Ribaslates, on tan bon punt tenim vistes a Ribes de Freser, com...\n...tan bon punt les perdem, el vent fa circular, aparèixer i desaparèixer els núvols baixos a gran velocitat, espectacular, màgia natural, no hi ha truc!!\nArribem puntuals a Ribes de Freser perquè al poc d'entrar al poble es posa a ploure fortament, un xàfec!\nTornem a casa amb ganes de dormir ben juntets a la nostra estimada Lluna, jajaja!\nPublicado por Trueno en 20:58\nVolta per Collserola: fonts, viaducte, pantà, ermi...\nPort del Comte - Estivella\nEl Papiol - Ermita de la Salut - Puig Madrona - La...\nVall de Lord: Sant Llorenç de Morunys - Sant Serni...